ส่วนที่ 1

ข้อมูลสรุป (Executive Summary)

บริษัท เจริญโภคภัณฑ์อาหาร จำกัด (มหาชน) (“ซีพีเอฟ”)
เป็นบริษัทหลักในประเทศไทยของเครือเจริญโภคภัณฑ์ ในการดำเนินธุรกิจเกษตรอุตสาหกรรม
ด้านการเลี้ยงสัตว์และผลิตอาหารจากเนื้อสัตว์ทั้งในประเทศและต่างประเทศ
โดยการดำเนินธุรกิจส่วนใหญ่อยู่ในประเทศไทย ณ วันที่ 31 ธันวาคม 2550
ซีพีเอฟมีบริษัทย่อยทั้งสิ้นจำนวน 58 แห่ง
เป็นบริษัทย่อยที่ดำเนินธุรกิจหลักด้านเกษตรอุตสาหกรรมครบวงจรในประเทศไทยและดำเนินธุรกิจที่เกี่ยวเนื่องกับกิจการในประเทศไทยจำนวน
42 บริษัท บริษัทย่อยที่มีกิจการในต่างประเทศจำนวน 13 บริษัท และบริษัทย่อยที่ดำเนินธุรกิจอื่นๆ
อีก 3 บริษัท

การดำเนินธุรกิจเกษตรอุตสาหกรรมครบวงจรในประเทศไทย
ซึ่งดำเนินการโดยซีพีเอฟและบริษัทย่อยในประเทศไทยนั้น
เป็นธุรกิจที่เริ่มจากการจัดหาวัตถุดิบที่ใช้ในการผลิตอาหารสัตว์ การผลิตและจำหน่ายอาหารสัตว์
การเพาะพันธุ์สัตว์ การเลี้ยงสัตว์ การแปรรูปเนื้อสัตว์ การผลิตสินค้าอาหารจากเนื้อสัตว์
โดยแบ่งออกเป็น 2 ธุรกิจหลักคือ ธุรกิจสัตว์บก ซึ่งครอบคลุมสินค้าหลักในกลุ่มของไก่ เป็ด และสุกร
และธุรกิจสัตว์น้ำ ซึ่งครอบคลุมสินค้าหลักในกลุ่มของกุ้งและปลา
โดยผลิตภัณฑ์ในแต่ละธุรกิจยังสามารถแบ่งได้เป็น 3 หมวดหลัก ได้แก่ หมวดอาหารสัตว์
ซึ่งผลิตและจัดจำหน่ายภายใต้ตราสินค้าต่างๆ อันรวมถึง ซีพี ไฮโปรไวท์ ไฮโกร สตาร์ฟีด ไฮเกร์ด
โนโว่ เซฟฟีด เอราวัณ มารีน เป็นต้น หมวดพันธุ์สัตว์ และหมวดเนื้อสัตว์และผลิตภัณฑ์อาหาร
ซึ่งผลิตและจัดจำหน่ายภายใต้ตราสินค้าต่างๆ อันรวมถึง ซีพี บีเคพี บีเคโปรดักส์ วีพอร์ค ไทยไทย
คิทเช่นจอย วีฟู๊ด ไก่ย่างห้าดาว เอเอ เอคิว เป็นต้น โดยในปี 2550
รายได้จากผลิตภัณฑ์ที่ผลิตได้ของแต่ละธุรกิจจากกิจการในประเทศ คิดเป็นสัดส่วนเท่ากับร้อยละ 84
ของรายได้จากการขายสุทธิ
ซึ่งการจัดจำหน่ายผลิตภัณฑ์ของกิจการในประเทศไทยส่วนที่เป็นการจัดจำหน่ายภายในประเทศ
ส่วนใหญ่จะเป็นการดำเนินการโดยบริษัทผู้ผลิตที่กระจายอยู่ในภูมิภาคต่างๆ ของประเทศ
ส่วนการจัดจำหน่ายในต่างประเทศนั้น
จะดำเนินการโดยอาศัยเครือข่ายของบริษัทย่อยในต่างประเทศ 17 บริษัท
ซึ่งเป็นผู้จัดจำหน่ายผลิตภัณฑ์อาหารทะเลในตลาดสหรัฐอเมริกา
และเป็นผู้จัดจำหน่ายสินค้าเนื้อสัตว์แปรรูปและผลิตภัณฑ์อาหารสำเร็จรูปในสหภาพยุโรป
สหราชอาณาจักร กลุ่มประเทศในแถบสแกนดิเนเวีย และประเทศญี่ปุ่น

ส่วนการดำเนินธุรกิจเกษตรอุตสาหกรรมในต่างประเทศ ซึ่งมีรายได้คิดเป็นร้อยละ 16
ของรายได้จากการขายสุทธิในปี 2550 นั้น ซีพีเอฟดำเนินการผ่านบริษัทย่อยในต่างประเทศ ได้แก่
C.P. Standart Gida Sanayi ve Ticaret A.S.
ซึ่งดำเนินธุรกิจไก่ครบวงจรในประเทศตุรกี C.P. Aquaculture (Beihai) Co., Ltd. C.P.
Aquaculture (Hainan) Co., Ltd. และ C.P. Aquaculture (Dongfang) Co., Ltd.
ซึ่งดำเนินธุรกิจผลิตและจำหน่ายอาหารสัตว์ ฟาร์มเพาะเลี้ยงสัตว์น้ำ และเพาะพันธุ์สัตว์น้ำ
ในประเทศสาธารณรัฐประชาชนจีน
CP Food Product (Shanghai) Co., Ltd.
ซึ่งดำเนินธุรกิจร้านอาหารไทยในประเทศสาธารณรัฐประชาชนจีน Charoen Pokphand (India)
Private Limited ซึ่งดำเนินธุรกิจผลิตและจำหน่ายอาหารสัตว์ในประเทศอินเดีย Star
Feedmills (M) Sdn. Bhd. (“SFM”)
Asia Aquaculture (M) Sdn. Bhd. (“AA”) และ Calibre Nature (M) Sdn. Bhd.
(“CLB”) ซึ่งดำเนินธุรกิจผลิตและจำหน่ายอาหารสัตว์น้ำ ฟาร์มเพาะเลี้ยงสัตว์น้ำ
และแปรรูปสัตว์น้ำในประเทศมาเลเซีย C.P. Laos Company limited (“CP LAOS”)
ซึ่งดำเนินธุรกิจผลิตและจำหน่ายอาหารสัตว์และเลี้ยงสัตว์ในประเทศสาธารณรัฐประชาธิปไตยประชาชนลาว
Charoen Pokphand Foods (Overseas) LLC. (“CPF Overseas”)
ซึ่งดำเนินธุรกิจผลิตอาหารสัตว์และเลี้ยงสัตว์ในประเทศรัสเซีย และ Charoen Pokphand Foods
Philippines Corporation (“CPFP”) ซึ่งดำเนินธุรกิจเพาะฟักลูกกุ้งในประเทศฟิลิปปินส์ ทั้งนี้
คาดว่า CPF Overseas และ CPFP จะเริ่มมีรายได้จากการดำเนินธุรกิจในปี 2551

นอกจากการดำเนินธุรกิจหลักดังกล่าวข้างต้นแล้ว ซีพีเอฟยังมีการลงทุนในบริษัทย่อยอีก 2 บริษัท
เพื่อให้บริการแก่บริษัทภายในกลุ่มซีพีเอฟเป็นหลัก ได้แก่ บริษัท ซีพีเอฟ ไอทีเซ็นเตอร์ จำกัด
ดำเนินธุรกิจการให้บริการด้านเทคโนโลยีสารสนเทศ และบริษัท
ซีพีเอฟ เทรนนิ่งเซ็นเตอร์ จำกัด ดำเนินธุรกิจการให้บริการด้านการฝึกอบรม
ส่วนบริษัทย่อยที่ดำเนินธุรกิจด้านการลงทุนอีกหนึ่งบริษัท ได้แก่ CPF Investment Limited
นอกจากนี้ ซีพีเอฟยังมีเงินลงทุนทางตรงและทางอ้อมในธุรกิจต่างๆ ทั้งในประเทศและต่างประเทศ
โดยเป็นเงินลงทุนในธุรกิจที่เกี่ยวเนื่องกับธุรกิจหลัก เช่น
ธุรกิจเกษตรอุตสาหกรรมในประเทศมาเลเซีย (Charoen Pokphand Holdings (Malaysia)
Sdn. Bhd.) ในประเทศเวียดนาม (C.P. Vietnam Livestock Co., Ltd.)
และในประเทศอินเดีย (C.P. Aquaculture (India) Private Limited)
ธุรกิจค้าปลีกในประเทศไทย (บริษัท ซีพี ออลล์ จำกัด (มหาชน) (เดิมชื่อ “บริษัท ซี.พี.
เซเว่นอีเลฟเว่น จำกัด (มหาชน)”)) และเป็นเงินลงทุนในธุรกิจที่ไม่เกี่ยวเนื่องกับธุรกิจหลัก เช่น
ธุรกิจโทรคมนาคมในประเทศไทย (บริษัท ทรู คอร์ปอเรชั่น จำกัด (มหาชน))
ธุรกิจสวนป่าในประเทศไทย (บริษัท นว 84 จำกัด) และธุรกิจบริหารโครงการศูนย์การค้า
“Super Brand Mall” ในประเทศสาธารณรัฐประชาชนจีน (Kinghill Limited) เป็นต้น

ซีพีเอฟนำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อเดือนธันวาคม 2530
และได้แปรสภาพเป็นบริษัทมหาชนจำกัด ในเดือนมกราคม 2537
โดยได้เปลี่ยนแปลงมูลค่าหุ้นสามัญที่ตราไว้ จากเดิมมูลค่าหุ้นละ 10 บาท เป็นมูลค่าหุ้นละ 1 บาท
เมื่อเดือนกันยายน 2544

ปัจจุบัน ซีพีเอฟมีหุ้นสามัญจดทะเบียนในตลาดหลักทรัพย์แห่งประเทศไทยภายใต้ชื่อย่อ “CPF” โดย ณ
วันที่ 31 ธันวาคม 2550 ซีพีเอฟมีทุนชำระแล้ว 7,519,937,826 บาท เป็นหุ้นสามัญทั้งจำนวน
และมีมูลค่าหุ้นสามัญ CPF ตามราคาตลาด ณ วันดังกล่าวประมาณ 34,592 ล้านบาท
และมีหุ้นกู้จดทะเบียนในสมาคมตลาดตราสารหนี้ไทยและตลาดหลักทรัพย์แห่งประเทศไทย ได้แก่
“CPF09NA” สำหรับหุ้นกู้ที่ออกในปี 2547 “CPF086A” และ “CPF106A” สำหรับหุ้นกู้ที่ออกในปี
2548 “CPF097A” และ “CPF117A” สำหรับหุ้นกู้ที่ออกในปี 2549 และ “CPF10OA” และ
“CPF12OA” สำหรับหุ้นกู้ที่ออกในปี 2550 โดยเมื่อวันที่ 21 กันยายน 2550 บริษัท ทริส เรทติ้ง
จำกัด ได้ประกาศผลการจัดอันดับความน่าเชื่อถือของซีพีเอฟที่ระดับ A+

รายได้จากการขายสุทธิรวมของซีพีเอฟและบริษัทย่อย สำหรับงวดปีบัญชีสิ้นสุดวันที่ 31 ธันวาคม
2550 มีจำนวน 134,809 ล้านบาท และมีกำไรสุทธิจำนวน 1,275 ล้านบาท และ เมื่อวันที่ 27
กุมภาพันธ์ 2551 คณะกรรมการบริษัทมีมติให้จ่ายเงินปันผลสำหรับผลการดำเนินงานประจำปี 2550
โดยจะจ่ายเป็นเงินปันผลประจำปีให้แก่ผู้ถือหุ้นในอัตราหุ้นละ 0.085 บาท
รวมเป็นเงินปันผลจ่ายทั้งสิ้น 639.19 ล้านบาท หรือคิดเป็นร้อยละ 50.1 ของกำไรสุทธิประจำปี
2550 ซึ่งคณะกรรมการจะเสนอต่อที่ประชุมสามัญผู้ถือหุ้นครั้งที่ 1/2551 ในวันที่ 23 เมษายน 2551
เพื่อพิจารณาอนุมัติต่อไป